آمریکا‌لی جمهوریتچی سناتور لیندسی گراهام، صدر دونالد ترامپین کندیسی‌نه ونزوئلادا نیظامی گوج قوللانما اولاسی‌لیغینی دیله گتیردیگینی قئید ائدیب.
آکسیوس خبر سایتینا دانیشان گراهام، ترامپ ایله ونزوئلا موضوعسوندا کئچیردیگی گؤروشون ماهیتینه دایر بیانات‌لار وئردی.
گراهام، ترامپ‌ین اؤزونه ونزوئلادا نیظامی گوج ایستیفاده ائتمه مسئله‌سینده فیکرینی وئردیگینی، اؤزونون ایسه بئله بیر حمله‌نین پروبلم‌لره یول آچاجاغینی ایفاده ائتدیگینی بیلدیریب.
سناتور گراهام، "بونون اوزرینه ترامپ، حیرتده‌ییم سن هامینی ایشغال ائتمک ایسته‌ین بیریسن. دئیه جواب وئرینجه من هامینی ایشغال ائتمک ایستمدیگیمی، تکجه میللی امنیتیمیز تهدید آلتیندا ساواشی گوجوموزو ایستیفاده ائتمک ایستدیگیمی دئدیم." دئدی.
گراهام همچینین، ترامپین ونزوئلا مسئله‌سینده "اولدوقجا ساواش طرفداری" اولدوغونو دا دئییب.
ونزوئلادا موخالیفت و اقتدار طرفدارلاری‌نین 23 ژانویه چرشنبه گونو کئچیردیگی میتینگ‌لر اؤلکه و بؤلگه‌سل اوچون سون درجه اهمیت‌لی اینکیشاف‌لارا یول آچمیشدی.
اکثریتی موخالیفتین الین‌دکی میللی مجلیسین باشقانی خوان گوایدو، موخالیفتچی‌لرین اعتراضیندا اؤزونو "موقتی پرزیدنت" اعلان ائتمیش و باشدا آمریکا اولماقلا اوسترالیا، کانادا، کولومبیا، پرو، اکوادور، پاراگوا، برزیل، شیلی، پاناما، آرژانتین، کوستاریکا و قواتمالا کیمی اؤلکه‌لر طرفین‌دن تانینمیشدی.
مکزیک، تورکیه، روسیا، کوبا، چین و بولیوی ایسه ونزوئلا پرزیدنتی نیکولاس مادورو حکومتینه دستک‌لرینی تکرارلامیش، مادورو دا اینکیشاف حاقیندا آمریکا ایله دیپلوماتیک و سیاسی علاقه‌لری کسدیگینی بیلدیرمیشدی. مادورو، داها سونرا وئردیگی باشقا بیر آچیقلامادا، ایکی اؤلکه آراسیندا دیپلوماتیک علاقه‌نین بیتدیگینی لاکین تیجاری موناسیبتی‌نین داوام ائدجگینی قئید ائتمیشدی.
